*Tandori Dezső*

**Medvekarácsony, madárkarácsony**

Medvekarácsony, madárkarácsony,

suhanj az utcán, ragyogj a házon!

A medve játsszon,

madár ne fázzon:

kisebb karácsony, nagyobb karácsony.

Szép ünnep-estén medvém dalolgat,

ki tudja, holnap hó hull vagy olvad,

hó hull vagy olvad, ki tudja holnap

madarak hallgatnak vagy dalolnak.

Medvekarácsony, madárkarácsony,

Suhanj a házon, ragyogj az utcán!

Bár kutyaszánon – ne kutyafuttán!

medve is várjon, madár is várjon.

Medvém dalolgat szép ünnep-estén:

nem magam írtam, dehogy is, ezt én...!

Fehér papírra

kezem leírja,

várunk, te szép nap, körünkbe vissza...!